Mega Rare Etelä-Sudan Excelsa – Keskipaahtoinen kahvi
Alkuperäalue: Etelä-Sudan, Länsi-Ekvatoria Viljelijät: Paikalliset pienviljelijät Nzaran ja Yambion alueelta Lajike: Excelsa Kasvukorkeus: 600 m Käsittely: Pesu ja 48–64h anaerobinen fermentointi ja pesu Paahtoaste: 2,75/5 Aromit: Mokka, hunaja, viljamainen Mega Rare on uutuussarjamme, jonka nimesi tuotantopäällikkömme, kun kuuli millaisista kahveista on kyse. Tarjolla on kahvia maasta, josta ei kahvia juuri ole saatavilla, ja joka tuottaa kahvia häviävän vähän vuodessa. Aidosti mega rare, eli erittäin harvinainen juttu. Onnistuimme hankkimaan pienerän excelsa-lajin kahvia Etelä-Sudanista. Excelsa ei siis ole coffea arabica -kasvin marjan siemen, vaan tällä hetkellä coffea liberican sukuun kuuluva laji. Arabica-lajikkeisiin verrattuna excelsa on kovempi tyyppi: se pystyy kasvamaan matalammilla korkeuksilla, se kestää rankkasateita, kuivuutta ja kasvitauteja arabicaa paremmin. Etelä-Sudan taas maana on hyvin erityinen, koska lähtökohtaisesti sieltä ei ole saanut ostettua kahvia eikä paljon muutakaan. Vähäiset kahvimäärät, mitä siellä on tuotettu, on myyty sisämarkkinoilla, eikä vientiin ole ollut kahvia eikä myöskään reittejä. Se on sääli, sillä kahvi on kotoperäinen lajike Etelä-Sudanissa. Ja vaikka Etiopiaa pidetään kahvin ja erityisesti arabica-kahvin kotimaana, on myös Etelä-Sudanissa kasvanut arabica-lajikkeita: tällä hetkellä tutkijat eivät pääse tallentamaan vähiin käyneiden arabica-lajikkeiden perimää geenipankkiin, joten täytyy vain toivoa, että kaikkia arabica-puita ei kaadeta ennen kuin on myöhäistä. Etelä-Sudanin alue on kärsinyt sisällissodista ja muista konflikteista läpi historian, ja 1980-luvun rajuimmat heimojen väliset väkivaltaisuudet käytännössä lopettivat kahvinviljelyn. Maa itsenäistyi Sudanista vuonna 2011, mutta jälleen aseelliset yhteenotot, jengien väkivaltaisuudet, äärimmäinen köyhyys ja naapurimaa Sudanissa riehuvan sodan johdosta maahan saapuneet pakolaiset ovat tehneet Etelä-Sudanista äärimmäisen epästabiilin maan. Käytännössä minkään maan ulkoministeriö ei suosittele matkustamista sinne, ja vakaimpien valtioiden listalla Etelä-Sudan pitää perää yhdessä Syyrian ja Sudanin kanssa. Etelä-Sudanin vaatimaton talous on riippuvaista öljystä ja maanviljelystä, mutta sodan kaltaisessa tilassa olevassa maassa viljely ja erityisesti kahvinviljely on vaikeaa. Toivoa kuitenkin on: kahvia viljellään vuosi vuodelta enemmän, ja kahvinviljelyyn annetaan opastusta syrjäseutujen viljelijöille: Etelä-Sudan koostuu pääasiassa kylistä, joten kulkeminen alueella on hidasta ja etäisyydet ovat pitkiä. Meidän kahvit saapuvat Etelä-Sudanin lounaisosista läheltä Kongon demokraattisen tasavallan rajaa. Alueella kasvatetaan runsaasti tiikkiä, mutta koska se kasvaa suhteellisen hitaasti, on sama yhtiö, Equatoria Teak Company, ryhtynyt käynnistämään alueella kahvinviljelyä, koska kahvin jokavuotinen satokausi tasoittaisi viljelijöiden tulovirtoja tiikin ohella. Projektiin on otettu pääasiassa nuorta sukupolvea ja erityispaino on naisviljelijöissä.Kyseinen alue, Länsi-Ekvatoria, sopii hyvin kahvinviljelyyn vuoristoisen maaston ansiosta. Kahvintuotanto on vielä tosiaan vähäistä: viime satokaudella kahvia tuotettiin viisi tonnia kahvia. Mittakaavaa antaa se, että Brasiliassa tuotetaan 4,2 miljoonaa tonnia kahvia vuodessa ja esimerkiksi Lehmus Roastery paahtaa vuodessa yli 50 tonnia kahvia. Mainittakoon myös, että ensimmäistä kertaa kahvia vietiin ulkomaille Etelä-Sudanista vasta vuonna 2015. Naapurimaa Etiopiasta ensimmäiset kahvit vietiin jo 1600-luvulla. Miltä tämä excelsa-kahvi Etelä-Sudanista sitten maistuu? Täytyy ottaa huomioon, että Excelsa on kasvanut matalalla, vain 600 metrissä. Niinpä kahvin aromeissa on luonnostaan maanläheisiä makuja. Keskipaahtoisena kahvi tarjoaa hieman hunajaista makeutta, raakasuklaisuutta ja hivenen viljamaista paahteisuutta. Suutuntuma on keskitäyteläinen. “En ole elämässäni maistanut mitään samanlaista” oli mega rare -termin keksijän arvio kahvista. Suosittelemme kokeilemaan rohkeasti, sillä samalla voi aidosti tehdä hyvää ja saada kehitystä maailman köyhimpiin kuuluvan tuottajamaan talouteen. Tutustu myös Mega Rare -lajitelmaan!